Emirates hervat vlugte na en van SA | Netwerk24
'n Ou kwaal het Vrydagaand kop uitgesteek toe die Bulle in Bloemfontein teen die Cheetahs tweede gekom het.
Deur Petrus Malherbe 25 September 2020 10:36
Emirates hervat van 1 Oktober vlugte na en van Suid-Afrika.
Vlugte na en van Durban hervat op 4 Oktober.
Internasionale reis in en uit Suid-Afrika, vir sowel sake as ontspanning, word weer van 1 Oktober toegelaat.
Suid-Afrika se grense was sedert einde Maart gesluit, behalwe vir 'n handvol repatriasievlugte wat die land binnegekom en verlaat het.
Internasionale vlugte word vir eers net by drie lughawens hervat: King Shaka in Durban, O.R. Tambo in Kempton Park, en Kaapstad Internasionaal.
Emirates hervat vlugte na al drie dié lughawens vanaf Oktober.
Internasionale reisigers sal dan van Dubai se lughawe na meer as 90 ander bestemmings in die Amerikas, Europa, die Verre Ooste en Suid-Asië kan reis.
Emirates het nog nie gesê hoeveel daaglikse of weeklikse vlugte daar tussen Dubai en sy Suid-Afrikaanse bestemmings gaan wees nie.
Die lugdiens hervat ook gereelde vlugte na en van Harare in Zimbabwe van 1 Oktober.
Daar sal twee vlugte per week wees wat Harare met die Zambiese hoofstad, Lusaka, en uiteindelik met Dubai verbind.
Weeklikse vlugte na en van Mauritius word ook van 3 Oktober hervat.
Wat jy moet weet voor jy vlieg
Almal wat na Dubai vlieg, moet minder as 96 uur voor die vlug vertrek, vir die koronavirus getoets word.
'n Negatiewe Covid-19-toets word benodig voordat jy aan boord sal mag gaan.
Kinders jonger as 12 jaar oud, hoef nie getoets te word nie.
Alle passasiers moet ook eers 'n verklaring onderteken oor hul gesondheid. Passasiers wat na Dubai reis as finale bestemming, moet ook verklaar hulle is bereid om dadelik in kwarantyn geplaas te word.
Maskers is verpligtend tydens die hele vlug, terwyl jy die vliegtuig verlaat, en terwyl jy in Dubai se lughawe rondbeweeg. Net kinders jonger as ses hoef nie 'n masker te dra nie.
Sekere passasiers wat ly aan toestande soos Parkinson se siekte, Alzheimer se siekte, demensie en downsindroom hoef ook nie 'n masker te dra nie. Ook nie passasiers wat reeds suurstofmaskers moet dra nie.
Kaartjies wat tussen nou en 30 September bespreek word vir vlugte voor of op 31 Maart 2021, kan teen geen bykomende koste herskeduleer word vir enige tyd binne die volgende twee jaar.
Emirates bied ook gratis mediese dekking aan enige passasier wat positief toets vir Covid-19 terwyl hulle in die buiteland reis. Die dekking is geldig vir 31 dae vanaf die passasier se aanvanklike vlug uit sy of haar tuisland. Die lugdiens sal ook die koste dra sou passasiers in kwarantyn moet gaan in 'n ander land weens 'n positiewe toets.